Victor Becali a făcut anunțul momentului despre viitorul lui Dennis Man. Agentul românului a dezvăluit ce urmează pentru acesta, în perioada de mercato din vară.
Man a făcut un sezon „de vis” la Parma și este campion în Serie B, competiție care se vede LIVE în AntenaPLAY. Presa din Italia a anunțat deja că, datorită prestațiilor din acest sezon, echipe precum Juventus sau Borussia Dortmund s-ar fi interesat de serviciile românului.
Victor Becali, anunțul momentului despre viitorul lui Dennis Man
Totuși, impresarul lui Dennis Man a dezvăluit că, până în momentul de față, Parma nu a primit nicio ofertă concretă pentru transferul românului. Motivul: perioada de transferuri nu s-a deschis momentan.
Totuși, Victor Becali a dezvăluit că principala dorință a lui Man este prelungirea contractului cu Parma, având în vedere că echipa antrenată de Fabio Pecchia a promovat în Serie A.
Agentul a dat însă de înțeles că românul va analiza și ofertele pe care le va primi și a dat de înțeles că acesta ar lua în calcul să schimbe echipa doar în cazul în care propunerea de transfer ar fi de nerefuzat.
”Se vorbește încă de prelungirea contractului. Deocamdată nu are oferte concrete (n.r. de la alte cluburi), pentru că nu e perioadă de transferuri. Dar discuții… Parma nu ar putea să aibă discuții din moment ce avea de atins un obiectiv, oferte oficiale nu se pot face deocamdată. Deci probabil că… Va fi și Campionat European, este timp, va fi lung mercato-ul.
(n.r. El ce și-ar dori?) Păi, el a anunțat că și-ar dori și să prelungească, să rămână la Parma, dar sigur că dacă vine o ofertă foarte bună… normal că te gândești la altceva. S-a acomodat în fotbalul italian, cunoaște fotbalul italian, e un lucru important. Sigur că își dorește și el o confirmare din Serie A, nu? Parma e o societate bună, e o echipă bună, o societate sănătoasă, fără probleme, vom vedea ce va fi, deocamdată e devreme”, a spus Victor Becali, potrivit iamsport.ro.
În actualul sezon de Serie B, Dennis Man a înscris 11 goluri și a oferit 6 pase decisive la Parma, în 35 de partide. În momentul de față, românul este cotat la 6,5 milioane de euro, potrivit site-ului de specialitate Transfermarkt.
Ce notă i-au oferit italienii lui Dennis Man după sezonul de vis de la Parma
Italienii i-au dedicat un articol lui Dennis Man și au vorbit despre performanțele reușite de român, în cadrul sezonului de Serie B.
„Sezonul consacrării pentru Man, acum e gata să confirme în Serie A”, au titrat jurnaliștii publicației Parma Live, care l-au lăudat apoi pe român și i-au atribuit nota 8!
„Man a ajuns la Parma la începutul erei Krause. A fost o întărire pentru fereastra de mercato din ianuarie și mereu a dat impresia că este un fotbalist cu un potențial excelent, care nu este însă exploatat pe deplin. Ei bine, în acest campionat a fost înlăturat orice dubiu în privința talentatului român, care a părut practic de neoprit pe parcursul întregului sezon, cu excepția unui mic declin pe final. Obiectivul lui acum este cu siguranță acela de a se impune în Serie A, posibil tot în tricoul Parmei. Mai întâi va avea un Campionat European cu România, unde ar putea fi în continuare protagonist.
Man a strâns 2.534 de minute în total, 35 de meciuri, 13 goluri, 7 pase decisive și două cartonașe galbene. Cu siguranță sunt niște numere de top pentru o extremă. Cel mai bun sezon al său de când e la Parma.
E greu de ales un singur moment de vârf al lui Man în acest campionat. Contribuția sa din perioada octombrie – ianuarie a fost în special decisivă. Fostul jucător de la FCSB a marcat foarte mult și este demn de menționat dubla din meciul cu Ascoli, precum și meciurile cu Ternana, Brescia ori Sampdoria, în care a înscris și a oferit pase decisive”, se arată în articolul publicat de sursa citată anterior.